Oandu-Aegviidu-Ikla
Oandu-Aegviidu-Ikla matkatee on kirde-edela- (või edela-kirde-) suunaline, 372 kilomeetri pikkune matkatee. 2012. aastal valminud rada on esimene tervet Eestit läbiv matkatee – raja loomisel seoti omavahel mitmed olemasolevad rajad ja peatuskohad ning loodi uued peatuspaigad ja korrastati tähistussüsteemi. Põhja-Eestis matka alustades on alguspunkt Lahemaa rahvuspargis, läbitakse Kõrvemaa metsad, samuti Soomaa rahvuspark, Pärnumaa metsad ja jõutakse Liivi lahe äärde. Rajatähisteks on kilomeetripostid, suunaviidad, infotahvlid, värvkood on valge-punane-valge. Edelas matka alustades on alguspunkt Eesti-Läti piiril, Rannametsa-Ikla teel – selles suunas läbis raja näiteks telesaate "Metslased" seltskond 2020. aastal. Matkateel saab liikuda nii jalgsi kui ka jalgrattaga; jalgrattaga kulub matkatee rahulikus tempos läbimiseks neli päeva.